title: 2011/153/ЕС: Решение на Съвета от 28 февруари 2011 година относно позицията, която да бъде взета от Европейския съюз в рамките на Съвместния комитет на ЕИП по изменението на приложение XX (Околна среда) към Споразумението за ЕИП

text:
               10.3.2011

               BG

               Официален вестник на Европейския съюз

               L 63/17

         РЕШЕНИЕ НА СЪВЕТА
   от 28 февруари 2011 година
   относно позицията, която да бъде взета от Европейския съюз в рамките на Съвместния комитет на ЕИП по изменението на приложение XX (Околна среда) към Споразумението за ЕИП
   (2011/153/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 192, параграф 1 и член 218, параграф 9 от него,
   като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство (1), и по-специално член 1, параграф 3 от него,
   като взе предвид предложението на Европейската комисия,
   като има предвид, че:

               (1)

               Приложение XX към Споразумението за Европейското икономическо пространство (наричано по-долу „Споразумението за ЕИП“) съдържа специфични разпоредби и споразумения относно околната среда.

               (2)

               Целесъобразно е Директива 2008/101/ЕО на Европейския парламент и на Съвета от 19 ноември 2008 г. за изменение на Директива 2003/87/ЕО с цел включване на авиационните дейности в схемата за търговия с квоти за емисии на парникови газове в рамките на Общността (2) да бъде включена в Споразумението за ЕИП.

               (3)

               Следователно приложение XX към Споразумението за ЕИП следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член единствен
   Позицията, която да бъде взета от Съюза в Съвместния комитет на ЕИП по предвидено изменение на приложение XX към Споразумението за ЕИП, е изложена в приложението към настоящото решение.

      Съставено в Брюксел на 28 февруари 2011 година.

            За Съвета

            Председател

         FELLEGI T.

      (1)  ОВ L 305, 30.11.1994 г., стр. 6.

      (2)  ОВ L 8, 13.1.2009 г., стр. 3.

      ПРИЛОЖЕНИЕ

         Проект на
         РЕШЕНИЕ № …/2011 НА СЪВМЕСТНИЯ КОМИТЕТ НА ЕИП
         от …
         за изменение на приложение XX (Околна среда) към Споразумението за ЕИП
         СЪВМЕСТНИЯТ КОМИТЕТ НА ЕИП,
         като взе предвид Споразумението за Европейското икономическо пространство, изменено с Протокола за адаптиране на Споразумението за Европейското икономическо пространство, (наричано по-долу „Споразумението за ЕИП“), и по-специално член 98 от него,
         като има предвид, че:

                     (1)

                     Приложение XX към Споразумението за ЕИП бе изменено с Решение № 146/2007 на Съвместния комитет на ЕИП от 26 октомври 2007 г. (1), за да включи, inter alia, в посоченото споразумение Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността (2).

                     (2)

                     Директива 2008/101/ЕО на Европейския парламент и на Съвета от 19 ноември 2008 г. за изменение на Директива 2003/87/ЕО с цел включване на авиационните дейности в схемата за търговия с квоти за емисии на парникови газове в рамките на Общността (3) следва да бъде включена в Споразумението за ЕИП.

                     (3)

                     Процесът на вземане на решения, водещ до изпълнението на директивата, ще протече в тясно сътрудничество между Европейската комисия, Надзорния орган на ЕАСТ и държавите от ЕАСТ.

                     (4)

                     Договарящите страни издадоха съвместна декларация, в която се подчертава, inter alia, че те ще положат всички усилия, за да гарантират бързото приемане и влизане в сила на всички решения на Съвместния комитет на ЕИП, необходими за разширяването спрямо държавите от ЕАСТ, на обхвата на съответните решения за изпълнение, които ще бъдат приети от Европейската Комисия, и особено тези съгласно член 3д, параграф 3 и член 3е, параграф 5 от Директива 2003/87/ЕО, изменена с Директива 2008/101/ЕО,

               ПРИЕ НАСТОЯЩОТО РЕШЕНИЕ:
         Член 1
         Точка 21ал от приложение XX към Споразумението за ЕИП се изменя, както следва:

                     1.

                     Добавя се следното тире:

                                 „—

                                    32008 L 0101: Директива 2008/101/ЕО на Европейския парламент и на Съвета от 19 ноември 2008 г. (ОВ L 8, 13.1.2009 г., стр. 3).“

                     2.

                     Следните адаптации се вмъкват след адаптация б):

                                 „ба)

                                 По времето на включването на директивата в Лихтенщайн няма авиационна дейност, която да се извършва на негова територия, така както е определено в директивата. Лихтенщайн ще спазва директивата, когато на негова територия се осъществява съответната авиационна дейност.

                                 бб)

                                 В член 3в, параграф 4 се добавя следната алинея:
                                 „В съответствие с процедурите, посочени в Споразумението, и въз основа на стойностите, предоставени от Надзорния орган на ЕАСТ в сътрудничество с Евроконтрол, Съвместният комитет на ЕИП взема решение относно историческите авиационни емисии за ЕИП като цяло чрез прибавяне на съответните стойности относно полетите в рамките на териториите на държавите от ЕАСТ и между тях, както и относно полетите между държавите от ЕАСТ и трети държави, към решението на Комисията при включването на последното в Споразумението за ЕИП.“

                                 бв)

                                 В член 3г, параграф 4 се заличава втората алинея.

                                 бг)

                                 В член 3д, параграф 2 и в член 3е, параграф 4 се добавя следната алинея:
                                 „До същата дата държавите от ЕАСТ представят получените заявления в Надзорния орган на ЕАСТ, който незабавно ги предава на Комисията.“

                                 бд)

                                 В член 3д, параграф 3 се добавят следните алинеи:
                                 „В съответствие с процедурите, установени в Споразумението, и въз основа на стойностите, предоставени от Надзорния орган на ЕАСТ в сътрудничество с Евроконтрол, Съвместният комитет на ЕИП взема решение относно общото количество квоти за ЕИП като цяло, броя на квотите, които ще бъдат продадени чрез търг, броя на квотите в специалния резерв и броя на безплатните квоти, като прибавя съответните стойности за полетите в рамките на териториите на държавите от ЕАСТ и между тях и за полетите между държавите от ЕАСТ и трети държави към решението на Комисията при включването на последното в Споразумението за ЕИП.
                                 Комисията взема решение относно параметъра за ЕИП като цяло. По време на процеса на вземане на решение Комисията си сътрудничи тясно с Надзорния орган на ЕАСТ. Изчисляването и публикуването, извършвано от държавите-членки на ЕАСТ съгласно член 3д, параграф 4, се извършва след решението на Съвместния комитет на ЕАСТ за включването на решението, прието от Комисията, в Споразумението за ЕИП.“

                                 бе)

                                 В член 3е, параграф 5 се добавя следната алинея:
                                 „Комисията взема решение относно параметъра в рамките на ЕИП. По време на процеса на вземане на решение Комисията си сътрудничи тясно с Надзорния орган на ЕАСТ. Изчисляването и публикуването, извършвано от държавите-членки на ЕАСТ съгласно член 3е, параграф 7, се извършва след решението на Съвместния комитет на ЕАСТ за включването на решението, прието от Комисията, в Споразумението за ЕИП.“ “

                     3.

                     Следните адаптации се вмъкват след адаптация и):

                                 „иа)

                                 След член 16, параграф 12 се вмъква следният параграф:
                                 „(13)   Държавите от ЕАСТ предават всички искания по член 16, параграфи 5 и 10 на Надзорния орган на ЕАСТ, който незабавно ги предава на Комисията.“

                                 иб)

                                 В член 18а, параграф 1 се добавя следната алинея:
                                 „Преразпределението на оператори на въздухоплавателни средства към държавите от ЕАСТ следва да настъпи през 2011 г., след изпълнение от оператора на задълженията му за 2010 г. С първоначалната администрираща държава-членка може да се съгласува различен график относно преразпределението на оператори на въздухоплавателни средства, първоначално разпределени към държава-членка въз основа на критериите, споменати в буква б), след изрично искане, представено от оператора в рамките на шест месеца след датата на приемането от Комисията на списъка на операторите за ЕИП като цяло, предвиден в член 18а, параграф 3, буква б). В този случай преразпределението настъпва не по-късно от 2020 г., с оглед на периода на търгуване, започващ през 2021 г.“

                                 ив)

                                 В член 18а, параграф 3, буква б) след текста „оператори на въздухоплавателни средства“ се вмъква текстът „за цялото ЕИП“.

                                 иг)

                                 В член 18б се добавя следната алинея:
                                 „За да изпълнят задълженията си по директивата, държавите-членки на ЕАСТ и Надзорният съвет на ЕАСТ могат да поискат съдействие от Евроконтрол или от друга съответна организация и да сключат подходящи споразумения с тези организации.“ “

               Член 2
         Текстовете на Директива 2008/101/ЕО на исландски и норвежки език, които предстои да бъдат публикувани в притурката за ЕИП към Официален вестник на Европейския съюз, са автентични.
         Член 3
         Настоящото решение влиза в сила в деня след последната нотификация до Съвместния комитет на ЕИП съгласно член 103, параграф 1 от Споразумението (4).
         Член 4
         Настоящото решение се публикува в раздела за ЕИП и в притурката за ЕИП към Официален вестник на Европейския съюз.

            Съставено в Брюксел на […] година.

                  За Съвместния комитет на ЕИП

                  Председател

                  Секретари

                  на Съвместния комитет на ЕИП

         Съвместна декларация на договарящите страни към Решение № …/2011 за включването на Директива 2008/101/ЕО в Споразумението за ЕИП

            „Директива 2008/101/ЕО предвижда приходите, получени от продажбата на квоти за въздухоплаването чрез търг, да бъдат използвани за справяне с изменението на климата. Прилагането на тази разпоредба от държавите от ЕАСТ не засяга обхвата на Споразумението за ЕИП.
            Що се отнася до решенията за параметрите съгласно член 3д, параграф 3 и член 3е, параграф 5 от Директива 2003/87/ЕО, изменена с Директива 2008/101/ЕО, договарящите страни ще положат всички усилия, за да гарантират незабавното приемане и влизане в сила на всички решения на Съвместния комитет на ЕИП за включване на всяко решение на Европейската комисия. С цел да се гарантира хомогенността на ЕИП и на неговата обща схема за търговия с емисии, решенията на Европейската комисия, които ще бъдат включени в Споразумението за ЕИП, се вземат чрез съвместен и успореден процес на страните по Споразумението, ако е необходимо, чрез използване на писмена процедура.
            С цел да се осигури прозрачна европейска схема за търговия с емисии в ЕИП за всички засегнати оператори на въздухоплавателни средства, Европейската комисия ще включи специални клаузи в своите решения за изпълнение на Директива 2008/101/ЕО, които ще се позовават на разширяването на обхвата на решенията спрямо държавите от ЕАСТ, участващи в ЕИП, чрез решения на Съвместния комитет на ЕАСТ.“

         (1)  ОВ L 100, 10.4.2008 г., стр. 92.

         (2)  ОВ L 275, 25.10.2003 г., стр. 32.

         (3)  ОВ L 8, 13.1.2009 г., стр. 3.

         (4)  [Без отбелязани конституционни изисквания.] [С отбелязани конституционни изисквания.]


title: 2011/51/ЕС: Решение на Съвета от 18 януари 2011 година относно подписването на Споразумение между Европейския съюз и Конфедерация Швейцария относно закрилата на наименованията за произход и на географските указания на селскостопанските продукти и на храните, за изменение на Споразумението между Европейската общност и Конфедерация Швейцария относно търговията със селскостопански продукти

text:
               28.1.2011

               BG

               Официален вестник на Европейския съюз

               L 25/3

         РЕШЕНИЕ НА СЪВЕТА
   от 18 януари 2011 година
   относно подписването на Споразумение между Европейския съюз и Конфедерация Швейцария относно закрилата на наименованията за произход и на географските указания на селскостопанските продукти и на храните, за изменение на Споразумението между Европейската общност и Конфедерация Швейцария относно търговията със селскостопански продукти
   (2011/51/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               Споразумението между Европейската общност и Конфедерация Швейцария относно търговията със селскостопански продукти (1) (наричано по-нататък „Споразумението относно селското стопанство“), влезе в сила на 1 юни 2002 г.

               (2)

               Съгласно член 12 от Споразумението относно селското стопанство последното може да бъде преразгледано по молба на някоя от страните.

               (3)

               Към заключителния акт на Споразумението относно селското стопанство е приложена обща декларация относно закрилата на наименованията за произход и на географските указания на селскостопанските продукти и на храните.

               (4)

               От името на Съюза Комисията договори Споразумение между Европейския съюз и Конфедерация Швейцария относно закрилата на наименованията за произход и на географските указания на селскостопанските продукти и на храните (наричано по-нататък „Споразумението“), за изменение на Споразумението относно селското стопанство, като към него се добавя ново приложение 12.

               (5)

               Решение 2002/309/ЕО, Евратом на Съвета и на Комисията относно Споразумение за научно и технологично сътрудничество от 4 април 2002 г. за сключване на седем споразумения с Швейцарската конфедерация (2) определя вътрешната процедура относно приемането на позицията на Съюза по въпросите, по които решение се взема от съвместния комитет, предвиден в член 6, параграф 3 от Споразумението относно селското стопанство. Следва да се определи също така вътрешната процедура относно определянето на позицията на Съюза по въпросите, свързани с приложение 12 към посоченото споразумение.

               (6)

               Споразумението следва да бъде подписано от името на Европейския съюз при условие на сключването му на по-късна дата,

         ПРИЕ НАСТОЯЩОТО РЕШЕНИЕ:
   Член 1
   Подписването на Споразумението между Европейския съюз и Конфедерация Швейцария относно закрилата на наименованията за произход и на географските указания на селскостопанските продукти и на храните, за изменение на Споразумението между Европейската общност и Конфедерация Швейцария относно търговията със селскостопански продукти, се одобрява от името на Съюза при условие на сключването на посоченото споразумение (3).
   Член 2
   Председателят на Съвета е оправомощен да определи лицето(ата), упълномощено(и) да подпише(ат) от името на Съюза Споразумението при условие на сключването му.
   Член 3
   По отношение на въпросите, отнасящи се до приложение 12 към Споразумението относно селското стопанство и допълненията към него, позицията на Съюза по въпросите, решение за които се взема от съвместния комитет по селското стопанство, предвиден в член 6, параграф 3 от Споразумението относно селското стопанство, се приема от Комисията в съответствие с процедурата, установена в член 15 от Регламент (ЕО) № 510/2006 на Съвета (4).
   Член 4
   Настоящото решение влиза в сила в деня на приемането му.

      Съставено в Брюксел на 18 януари 2011 година.

            За Съвета

            Председател

         MATOLCSY Gy.

      (1)  ОВ L 114, 30.4.2002 г., стр. 132.

      (2)  ОВ L 114, 30.4.2002 г., стр. 1.

      (3)  Текстът на споразумението ще бъде публикуван заедно с решението за сключването му.

      (4)  ОВ L 93, 31.3.2006 г., стр. 12.


title: 2010/40/ЕО: Решение на Европейския парламент от 25 ноември 2009 година относно освобождаването от отговорност във връзка с изпълнението на общия бюджет на Европейския съюз за финансовата 2007 година, раздел II — Съвет

text:
               23.1.2010

               BG

               Официален вестник на Европейския съюз

               L 19/7

         РЕШЕНИЕ НА ЕВРОПЕЙСКИЯ ПАРЛАМЕНТ
   от 25 ноември 2009 година
   относно освобождаването от отговорност във връзка с изпълнението на общия бюджет на Европейския съюз за финансовата 2007 година, раздел II — Съвет
   (2010/40/ЕО)
   ЕВРОПЕЙСКИЯТ ПАРЛАМЕНТ,
   като взе предвид общия бюджет на Европейския съюз за финансовата 2007 година (1),
   като взе предвид окончателните годишни отчети на Европейските общности за финансовата 2007 година — том I (C6-0417/2008) (2),
   като взе предвид годишния доклад на Съвета пред органа по освобождаването от отговорност относно вътрешните одити, осъществени през 2007 г.,
   като взе предвид годишния доклад на Сметната палата за изпълнението на бюджета за финансовата 2007 година, придружен от отговорите на проверените институции (3),
   като взе предвид декларацията за достоверност относно надеждността на отчетите, както и законосъобразността и редовността на свързаните с тях операции, предоставена от Сметната палата съгласно член 248 от Договора за ЕО (4),
   като взе предвид решението си от 23 април 2009 г. (5) за отсрочване на решението за освобождаване от отговорност за финансовата 2007 година, както и резолюцията, придружаваща това решение,
   като взе предвид член 272, параграф 10, и членове 274, 275 и 276 от Договора за ЕО,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (6), и по-специално членове 50, 60, 86, 145, 146 и 147 от него,
   като взе предвид Решение № 190/2003 на генералния секретар на Съвета/върховния представител за общата външна политика и политика на сигурност относно възстановяване на пътни разходи на упълномощени представители на членове на Съвета,
   като взе предвид Междуинституционалното споразумение между Европейския парламент, Съвета и Комисията от 17 май 2006 г. за бюджетната дисциплина и доброто финансово управление (7) (МИС),
   като взе предвид член 77 от своя правилник и приложение VI към него,
   като взе предвид първия доклад на Комисията по бюджетен контрол (A6-0150/2009),
   като взе предвид втория доклад на Комисията по бюджетен контрол (A7-0047/2009),

               1.

               Освобождава генералния секретар на Съвета от отговорност във връзка с изпълнението на бюджета на Съвета за финансовата 2007 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда, Сметната палата, Европейския омбудсман и Европейския надзорен орган по защита на данните и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ L 77, 16.3.2007 г.

      (2)  ОВ C 287, 10.11.2008 г., стр. 1.

      (3)  ОВ C 286, 10.11.2008 г., стр. 1.

      (4)  ОВ C 287, 10.11.2008 г., стр. 111.

      (5)  ОВ L 255, 26.9.2009 г., стр. 18.

      (6)  ОВ L 248, 16.9.2002 г., стр. 1.

      (7)  ОВ C 139, 14.6.2006 г., стр. 1.
    ---documentbreak---

               23.1.2010

               BG

               Официален вестник на Европейския съюз

               L 19/9

         РЕЗОЛЮЦИЯ НА ЕВРОПЕЙСКИЯ ПАРЛАМЕНТ
   от 25 ноември 2009 година,
   съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2007 година, раздел II — Съвет
   ЕВРОПЕЙСКИЯТ ПАРЛАМЕНТ,
   като взе предвид общия бюджет на Европейския съюз за финансовата 2007 година (1),
   като взе предвид окончателните годишни отчети на Европейските общности за финансовата 2007 година — том I (C6-0417/2008) (2),
   като взе предвид годишния доклад на Съвета пред органа по освобождаването от отговорност относно вътрешните одити, осъществени през 2007 г.,
   като взе предвид годишния доклад на Сметната палата за изпълнението на бюджета за финансовата 2007 година, придружен от отговорите на проверените институции (3),
   като взе предвид декларацията за достоверност относно надеждността на отчетите, както и законосъобразността и редовността на свързаните с тях операции, предоставена от Сметната палата съгласно член 248 от Договора за ЕО (4),
   като взе предвид решението си от 23 април 2009 г. (5) за отлагане на решението за освобождаване от отговорност за финансовата 2007 година, както и резолюцията, придружаваща това решение,
   като взе предвид член 272, параграф 10, и членове 274, 275 и 276 от Договора за ЕО,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (6), и по-специално членове 50, 60, 86, 145, 146 и 147 от него,
   като взе предвид Решение № 190/2003 на генералния секретар на Съвета/върховния представител за общата външна политика и политика на сигурност относно възстановяване на пътни разходи на упълномощени представители на членове на Съвета,
   като взе предвид Междуинституционалното споразумение между Европейския парламент, Съвета и Комисията от 17 май 2006 г. за бюджетната дисциплина и доброто финансово управление (7) (МИС),
   като взе предвид член 77 от своя правилник и приложение VI към него,
   като взе предвид първия доклад на Комисията по бюджетен контрол (A6-0150/2009),
   като взе предвид втория доклад на Комисията по бюджетен контрол (A7-0047/2009),

               1.

               Подчертава, че Съветът е изпълнил трите най-важни искания, изложени в резолюцията на Парламента от 23 април 2009 г. (8), а именно:

                           а)

                           на 24 септември 2009 г. е проведена среща между председателя, докладчика и координаторите на компетентната комисия на Парламента и представители на шведското председателство и на Генералния секретариат на Съвета за обсъждане на въпроси, свързани с изпълнението на бюджета на Съвета за 2007 г. (параграф 21, буква а) от резолюцията);

                           б)

                           получени са писмени отговори на въпросите на Парламента относно изпълнението на бюджета на Съвета за 2007 г. (параграф 22 от резолюцията);

                           в)

                           на уебсайта на Съвета са публикувани съответните документи, свързани с изпълнението на бюджета на Съвета, включително отговорите на конкретните въпроси на Парламента (параграф 4 от резолюцията).

               2.

               Счита, че Парламентът е изпълнил дълга си да гарантира възможно най-голяма прозрачност и подотчетност по отношение на разходването на парите на данъкоплатците.

               3.

               Призовава Съвета да продължава да подобрява сътрудничеството си с компетентните комисии на Парламента, като прилага възприетата неотдавна практика.

               4.

               Изисква институциите да формулират и включат в МИС приложение, което да третира конкретно процедурата по освобождаване от отговорност във връзка с изпълнението на бюджета за Съвета.

               5.

               Призовава компетентната си комисия, в контекста на следващата процедура по освобождаване от отговорност във връзка с изпълнението на бюджета за Съвета, да провери напредъка, постигнат по следните въпроси:

                           —

                           закриването на всички извънбюджетни сметки на Съвета в съответствие с препоръките на вътрешния одитор на Съвета,

                           —

                           подобряването на проверките на фактурите в съответствие с препоръките на вътрешния одитор на Съвета,

                           —

                           публикуването на всички административни решения, когато те се използват като правно основание за бюджетни позиции,

                           —

                           изпращането на годишния доклад за дейността на Съвета, чието изготвяне се изисква от член 60, параграф 7 от Финансовия регламент, на Парламента и на неговата компетентна комисия, в съответствие с практиката, вече възприета от всички други институции,

                           —

                           пълно обяснение на необходимостта от прехвърляне на средства от една позиция в друга в рамките на бюджета на Съвета,

                           —

                           представянето на писмени отговори на съответните въпроси, зададени от компетентната комисия на Парламента и нейния докладчик,

                           —

                           готовността и желанието на Съвета да предостави устно обяснение на компетентната комисия на Парламента, въз основа на тези писмени отговори, ако те се нуждаят от допълнително разясняване.

               6.

               Отново отправя своето искане, изложено в резолюцията от 23 април 2009 г., в следващите си годишни доклади Европейската сметна палата да обърне особено внимание на изпълнението на бюджета от страна на Съвета.

      (1)  ОВ L 77, 16.3.2007 г.

      (2)  ОВ C 287, 10.11.2008 г., стр. 1.

      (3)  ОВ C 286, 10.11.2008 г., стр. 1.

      (4)  ОВ C 287, 10.11.2008 г., стр. 111.

      (5)  ОВ L 255, 26.9.2009 г., стр. 18.

      (6)  ОВ L 248, 16.9.2002 г., стр. 1.

      (7)  ОВ C 139, 14.6.2006 г., стр. 1.

      (8)  ОВ L 255, 26.9.2009 г., стр. 19.


title: 2013/589/ЕС: Решение на Европейския парламент от 17 април 2013 година относно приключването на сметките на Европейската агенция за морска безопасност за финансовата 2011 година

text:
               16.11.2013

               BG

               Официален вестник на Европейския съюз

               L 308/271

         РЕШЕНИЕ НА ЕВРОПЕЙСКИЯ ПАРЛАМЕНТ
   от 17 април 2013 година
   относно приключването на сметките на Европейската агенция за морска безопасност за финансовата 2011 година
   (2013/589/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за морска безопасност за финансовата 2011 година,

               —

               като взе предвид доклада на Сметната палата относно годишните отчети на Европейската агенция за морска безопасност за финансовата 2011 година, придружен от отговорите на Агенцията (1),

               —

               като взе предвид препоръката на Съвета от 12 февруари 2013 г. (05753/2013 – C7-0041/2013),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 1406/2002 на Европейския парламент и на Съвета от 27 юни 2002 г. за създаване на Европейска агенция за морска безопасност (4), и по-специално член 19 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по транспорт и туризъм (A7–0078/2013),

               1.

               Одобрява приключването на сметките на Европейската агенция за морска безопасност за финансовата 2011 година.

               2.

               Възлага на своя председател да предаде настоящото решение на изпълнителния директор на Европейската агенция за морска безопасност, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 388, 15.12.2012 г., стр. 129.

      (2)  ОВ L 248, 16.9.2002 г., стр. 1.

      (3)  ОВ L 298, 26.10.2012 г., стр. 1.

      (4)  ОВ L 208, 5.8.2002 г., стр. 1.

      (5)  ОВ L 357, 31.12.2002 г., стр. 72.


title: Решение 2013/517/ОВППС на Съвета от 21 октомври 2013 година за подкрепа от Съюза на дейностите на Международната агенция за атомна енергия в областта на ядрената сигурност и проверка и в рамките на изпълнението на Стратегията на ЕС срещу разпространението на оръжия за масово унищожение

text:
               23.10.2013

               BG

               Официален вестник на Европейския съюз

               L 281/6

         РЕШЕНИЕ 2013/517/ОВППС НА СЪВЕТА
   от 21 октомври 2013 година
   за подкрепа от Съюза на дейностите на Международната агенция за атомна енергия в областта на ядрената сигурност и проверка и в рамките на изпълнението на Стратегията на ЕС срещу разпространението на оръжия за масово унищожение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 26, параграф 2 и член 31, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 12 декември 2003 г. Европейският съвет прие Стратегия на ЕС срещу разпространението на оръжия за масово унищожение („Стратегията“), в глава III от която се съдържа списък с мерките, които трябва да се предприемат както в Европейския съюз, така и в трети държави, за борба с разпространението на такива оръжия.

               (2)

               Съюзът активно изпълнява Стратегията и привежда в изпълнение мерките, изброени в глава III от нея, по-специално като отпуска финансови средства в подкрепа на конкретни проекти, осъществявани от многостранни институции като Международната агенция за атомна енергия (МААЕ).

               (3)

               На 17 ноември 2003 г. Съветът прие Обща позиция 2003/805/ОВППС относно уеднаквяване и засилване на военните споразумения в областта на неразпространение на оръжия за масово поразяване и средствата за доставяне (1). В тази обща позиция наред с останалото се отправя призив за насърчаване на сключването на всеобхватните споразумения за гаранции на МААЕ и на допълнителните протоколи към тях, като Съюзът се ангажира да работи за превръщане на всеобхватните споразумения за гаранции на МААЕ и на допълнителните протоколи към тях в стандарт на системата за проверка на МААЕ.

               (4)

               На 17 май 2004 г. Съветът прие Съвместно действие 2004/495/ОВППС относно подкрепата за дейностите на МААЕ по линия на програмата ѝ за ядрена сигурност и в рамките на изпълнението на Стратегията на ЕС срещу разпространението на оръжия за масово унищожение (2).

               (5)

               На 18 юли 2005 г. Съветът прие Съвместно действие 2005/574/ОВППС за подкрепа на дейностите на Международната агенция за атомна енергия (МААЕ) в областта на ядрената сигурност и проверка и в рамките на изпълнението на Стратегията на ЕС срещу разпространението на оръжия за масово унищожение (3).

               (6)

               На 12 юни 2006 г. Съветът прие Съвместно действие 2006/418/ОВППС за подкрепа на дейностите на Международната агенция за атомна енергия (МААЕ) в областта на ядрената сигурност и проверка и в рамките на изпълнението на Стратегията на ЕС срещу разпространението на оръжия за масово унищожение (4).

               (7)

               На 14 април 2008 г. Съветът прие Съвместно действие 2008/314/ОВППС за подкрепа на дейностите на Международната агенция за атомна енергия (МААЕ) в областта на ядрената сигурност и проверка и в рамките на изпълнението на Стратегията на ЕС срещу разпространението на оръжия за масово унищожение (5).

               (8)

               На 27 септември 2010 г. Съветът прие Решение 2010/585/ОВППС за подкрепа на дейностите на Международната агенция за атомна енергия (МААЕ) в областта на ядрената сигурност и проверка и в рамките на изпълнението на Стратегията на ЕС срещу разпространението на оръжия за масово унищожение (6).

               (9)

               Засилването на контрола върху високоактивните радиоактивни източници в съответствие с позицията на държавите от Г-8 и Плана за действие за обезопасяване на радиоактивните източници, приет на срещата на върха в Евиан през 2003 г., остава важна цел за Съюза, която ще бъде преследвана чрез приобщаване на трети държави.

               (10)

               На 8 юли 2005 г. държавите — страни по Конвенцията за физическа защита на ядрения материал (КФЗЯМ), и Европейската общност за атомна енергия постигнаха съгласие с консенсус да изменят Конвенцията с цел да се разшири обхватът ѝ, така че да включва ядрените материали и съоръженията, използвани, съхранявани или превозвани на територията им за мирни цели, както и да се задължат държавите — страни по Конвенцията, да предвидят наказателни санкции в случай на нарушение.

               (11)

               На 7 юли 2007 г. влезе в сила Международната конвенция за предотвратяването на актове на ядрен тероризъм. Съгласно нея от държавите — страни по Конвенцията, се изисква да въведат закони за криминализиране на престъпленията, изложени в Конвенцията.

               (12)

               МААЕ преследва същите цели, които бяха изложени в съображения 3—11 от настоящото решение. Тя осъществява това, като изпълнява своя план за ядрена сигурност, който се финансира изцяло от доброволни вноски във Фонда за ядрена сигурност на МААЕ.

               (13)

               Съюзът взе участие в процеса по линия срещата на високо равнище по въпросите на ядрената сигурност и се ангажира допълнително да активизира усилията си, целящи укрепване на ядрената сигурност, и да подпомага трети държави с тази насока. Европейският съюз приветства неотдавнашните стъпки за засилване на програмата за ядрена сигурност на МААЕ, както и на Международната конференция за ядрената сигурност, чийто домакин беше МААЕ между 1 и 5 юли 2013 г. Европейският съюз се стреми към запазване на устойчивостта и ефективността в прилагането на предходни съвместни действия и решения на Съвета в подкрепа на плановете за ядрена сигурност на МААЕ и е заявил ангажимент да предоставя допълнителна подкрепа с оглед на приемането на план на МААЕ за ядрена сигурност за периода 2014—2017 г. Ще бъде осъществявана тясна координация с инициативата на ЕС за създаване на центрове за високи постижения в областта на химическите, биологични, радиоактивни и ядрени материали, както и други инициативи и програми с цел да се избегне дублиране на дейности и да се постигне максимална разходна ефективност и непрекъснато понижаване на рисковете.

               (14)

               Техническото прилагане на настоящото решение следва да бъде възложено на МААЕ, която поради своя дългогодишен и широко признат експертен опит в областта на ядрената сигурност би могла значително да засили съответните способности в целевите държави. Подкрепяните от ЕС проекти могат да бъдат финансирани единствено чрез доброволни вноски във Фонда на МААЕ за ядрена сигурност. Вноските, които ЕС ще предостави, ще способстват да се даде възможност на МААЕ да играе ключова роля в областта на ядрената сигурност като подпомогнат държавите да изпълнят своите задължения в областта на ядрената сигурност съгласно посоченото и в процеса на срещата на високо равнище по въпросите на ядрената сигурност,

         ПРИЕ НАСТОЯЩОТО РЕШЕНИЕ:
   Член 1
   1.   С оглед на незабавното прилагане на практика на някои елементи от стратегията на ЕС срещу разпространението на оръжия за масово унищожение Съюзът подкрепя дейностите на МААЕ в областта на ядрената сигурност и проверка, за да спомогне за осъществяване на следните цели:

               а)

               постигане на напредък по посока на всеобщото признаване на международноправните инструменти за неразпространение на ядрените оръжия и за ядрена сигурност, в това число на всеобхватните споразумения за гаранции на МААЕ и на допълнителните протоколи към тях;

               б)

               подобряване на защитата на чувствителни от гледна точка на разпространението материали и съоръжения и на съответните технологии, както и предоставяне на законодателна и нормативна помощ в областта на ядрената сигурност и гаранции;

               в)

               засилване на разкриването и реагирането на незаконния трафик на ядрени и други радиоактивни материали.

         2.   Проектите на МААЕ в съответствие с мерките в стратегията имат следните цели:

               —

               обезпечаване на устойчивостта и ефективността на подкрепата, предоставяна по линия на предходни съвместни действия и решения на Съвета,

               —

               укрепване на помощната инфраструктура на държавите в областта на ядрената сигурност,

               —

               укрепване на законодателната и нормативната рамка на държавите,

               —

               укрепване на системите и мерките за ядрена сигурност по отношение на ядрените и други радиоактивни материали,

               —

               укрепване на институционалната инфраструктура и способностите на държавите да се справят с ядрени и радиоактивни материали, необхванати от нормативен контрол,

               —

               подкрепяне на осведомеността и укрепване на мерките за реагиране и устойчивостта на държавите срещу киберпрестъпността, засягаща ядрената сигурност,

               —

               изграждане на допълнителен лабораторен капацитет в подкрепа на оценката на промишления контрол и електронните технологии на системно равнище, използвани за откриване на уязвими звена по отношение на ядрената киберпрестъпност, и използване и подобряване на осведомеността по тези въпроси, включително чрез участие в регионални обмени и използването на мерки за компенсация или възстановяване.

         Подборът на държавите и проектите, получатели на помощта, се прави от Съвета въз основа на подробна оценка от МААЕ на потребностите и на различни други съображения, за да се осигури максимален резултат от действието.
   В приложението се съдържа подробно описание на проектите.
   Член 2
   1.   Върховният представител на Съюза по въпросите на външните работи и политиката на сигурност (ВП) отговаря за изпълнението на настоящото решение.
   2.   Проектите, посочени в член 1, параграф 2, се изпълняват от МААЕ в качеството ѝ на орган, натоварен с изпълнението. Консорциумът изпълнява тази функция под ръководството на ВП. За тази цел ВП сключва необходимите договорености с МААЕ.
   Член 3
   1.   Референтната сума за изпълнението на проектите, посочени в член 1, параграф 2, е в размер на 8 050 000 EUR.
   2.   Разходите, които се финансират от сумата по параграф 1, се управляват в съответствие с процедурите и правилата, приложими за общия бюджет на Съюза.
   3.   Комисията упражнява надзор върху адекватното управление на разходите, посочени в параграф 1. За тази цел тя сключва споразумение за финансиране с МААЕ. В споразумението за финансиране се посочва, че МААЕ осигурява видимост на приноса на Съюза, която съответства на неговия размер.
   4.   Комисията прави необходимото да сключи посоченото в параграф 3 споразумение за финансиране възможно най-скоро след влизането в сила на настоящото решение. Тя информира Съвета за трудностите в хода на процеса и за датата на сключване на споразумението за финансиране.
   Член 4
   1.   ВП представя на Съвета доклад за изпълнението на настоящото решение на базата на редовните доклади, изготвяни от МААЕ. Тези доклади служат за основа на оценката от страна на Съвета.
   2.   Комисията предоставя информация по финансовите аспекти на изпълнението на проектите, посочени в член 1, параграф 2.
   Член 5
   Настоящото решение влиза в сила в деня на приемането му.
   Действието му се прекратява 36 месеца след датата на сключване на споразумението за финансиране между Комисията и МААЕ или 12 месеца след датата на приемането му, ако дотогава не бъде сключено споразумение за финансиране.

      Съставено в Люксембург на 21 октомври 2013 година.

            За Съвета

            Председател

         C. ASHTON

      (1)  ОВ L 302, 20.11.2003 г., стр. 34.

      (2)  ОВ L 182, 19.5.2004 г., стр. 46.

      (3)  ОВ L 193, 23.7.2005 г., стр. 44.

      (4)  ОВ L 165, 17.6.2006 г., стр. 20.

      (5)  ОВ L 107, 17.4.2008 г., стр. 62, поправено в ОВ L 212, 7.8.2008 г., стр. 6.

      (6)  ОВ L 259, 1.10.2010 г., стр. 10.

      ПРИЛОЖЕНИЕ

         Подкрепа на Европейския съюз за дейностите на МААЕ в областта на ядрената сигурност и проверка и в рамките на изпълнението на Стратегията на ЕС срещу разпространението на оръжия за масово унищожение

         Допустимост и подбор на държавите получатели

      Държавите, които отговарят на условията за получаване на помощ по настоящото решение, са всички държави — членки на МААЕ, и други държави, които се нуждаят от подпомагане в областта на ядрената сигурност, при условие на последващо решение от Съюза, основано на предложение на МААЕ за приоритетно действие.
      Подборът на държавите получатели и на проектите, които да се осъществяват в тях, ще бъде направен от съответните органи на Съвета на ЕС въз основа на комплексна оценка от МААЕ на потребностите и други значими съображения (фаза на оценка и подготовка на решенията), за да се осигури максимален резултат от действието. Ще бъде осъществявана тясна координация с инициативата на ЕС за създаване на центрове за високи постижения в областта на химическите, биологични, радиоактивни и ядрени материали, както и други инициативи и програми, с цел да се избегне дублиране на дейности и да се постигне максимална разходна ефективност и непрекъснато понижаване на рисковете. Използването на средства за конкретни дейности ще съответства на приоритетите на Съюза и ще подлежи на периодично предварително съгласуване.
      Проектите ще бъдат осъществявани в държавите получатели и могат да обхващат дейности в следните седем области:

                  1.

                  устойчивост и ефективност на подкрепата, предоставяна по линия на предходни съвместни действия и решения на Съвета;

                  2.

                  укрепване на помощната инфраструктура на държавите в областта на ядрената сигурност;

                  3.

                  укрепване на законодателната и нормативната рамка на държавите;

                  4.

                  укрепване на системите и мерките за ядрена сигурност по отношение на ядрените и други радиоактивни материали;

                  5.

                  укрепване на институционалната инфраструктура и способностите на държавите да се справят с ядрени и радиоактивни материали, необхванати от нормативен контрол;

                  6.

                  подкрепяне на осведомеността и укрепване на мерките за реагиране и устойчивостта на държавите срещу киберпрестъпността, засягаща ядрената сигурност;

                  7.

                  лабораторен капацитет за справяне с ядрената киберпрестъпност.

            I.   ЕТАП НА ОЦЕНКА И ПОДГОТОВКА НА РЕШЕНИЯТА
      Цел

                  —

                  Провеждане на оценка от МААЕ на потребностите на държавите получатели с цел укрепване на ядрената сигурност в съответните страни, като използва методиката и критериите, разработени съгласно Решение 2010/585/ОВППС. Тази оценка ще обхваща имащи отношение критерии от всичките седем области, посочени по-горе.

                  —

                  Резултатите от цялостната оценка и други значими съображения ще се използват за основа на избора на държавите, в които ще се осъществяват проекти.

            Резултати

                  —

                  Предоставяне на обобщена информация за резултатите от оценката за подкрепа в областта на ядрената сигурност в държавите получатели както на равнище държава, така и на равнище индивидуални съоръжения, обекти, транспорт или други приложения, при които се използват или съхраняват ядрени и радиоактивни материали.

                  —

                  За всичките седем посочени по-горе области се набелязват държави получатели и проекти и се предоставя списък с предлаганите държави получатели и резервни получатели (втори приоритет), които да получат подкрепа по линия на настоящото решение.

            МААЕ ще извърши част от тази дейност на базата на съфинансиране, като предостави приблизително 1 % от общите допустими разходи по проектите. Дейността ще ползва като основа експертния опит на МААЕ в тази сфера.
      II.   ИЗПЪЛНЕНИЕ НА ПРОЕКТИ, ОПРЕДЕЛЕНИ ЗА ПРИОРИТЕТНИ
      Област 1:   Устойчивост и ефективност на подкрепата, предоставяна по линия на предходни съвместни действия и решения на Съвета
      Стратегически цели
      Запазване на устойчивостта и ефективността в прилагането на предходни съвместни действия и решения на Съвета въз основа на плановете на МААЕ за ядрена сигурност, които са предназначени:

                  —

                  Да подпомагат общите усилия за осигуряване в световен план на реална сигурност навсякъде, където се използват, съхраняват и/или транспортират ядрени и други радиоактивни материали, както и по отношение на свързаните с тях съоръжения, като на държавите, по тяхно искане, се оказва подкрепа в усилията им да създадат и поддържат ефективна ядрена сигурност чрез съдействие за изграждане на капацитет, ръководство, развитие на човешките ресурси, устойчиво развитие и намаляване на рисковете.

                  —

                  Да се окаже съдействие за присъединяване към и за прилагане на международноправните инструменти в областта на ядрената сигурност, както и да се укрепят международното сътрудничество и координацията на помощта чрез двустранни програми и други международни инициативи по начин, който би спомогнал да се създадат условия за безопасно, сигурно и мирно използване на ядрената енергия и на подобни приложения с радиоактивни вещества.

                  —

                  Да се набележат държави получатели като се обединят резултати от посещенията за оценка, налична информация на МААЕ и информация, произтичаща от комуникацията между държавата и МААЕ.

            Цел

                  —

                  Осигуряване на устойчивостта, непрекъснатата ефективност и въздействието на предходни съвместни действия и решения на Съвета, включително чрез техническите системи, човешкия капацитет и действия по консолидиране или репатриране.

                  —

                  Максимално оползотворяване на положителния ефект от подкрепата на международно, регионално и национално равнище и действия за осигуряване на качествени човешки ресурси, техническа и научна помощ посредством ефикасно използване на ресурсите.

            Резултати

                  —

                  Оценка на устойчивостта, ефективността и въздействието на задачи, изпълнявани по линия на предходни съвместни действия и решения на Съвета.

                  —

                  Разработване и предоставяне на система за осигуряване на качеството, включително изпитването и пилотното ѝ прилагане за държави, получили подпомагане в областта на ядрената сигурност.

                  —

                  Набелязване на по-нататъшна помощ, която би била необходима за поддържане или осигуряване на устойчивостта на търсените подобрения в областта на ядрената сигурност.

                  —

                  Предоставяне на подкрепа за поддържане на работещо оборудване и компетентен персонал посредством по-нататъшна помощ за вкарване в институционални рамки на местния капацитет за поддръжка на оборудването, ремонт на неизправното оборудване или подмяна на повредени компоненти, както и за осигуряване на максимално участие на държавите в регионални усилия за изграждане на капацитет.

                  —

                  Надежден достъп до квалифициран персонал посредством обучение и образование на съответните служители.

            Област 2:   Укрепване на локалната помощна инфраструктура на държавите в областта на ядрената сигурност
      Стратегически цели
      Програмите на МААЕ подпомагат държавите да включат много дейности, които осигуряват стабилност на подобренията в областта на ядрената сигурност. Развитието на човешките ресурси обхваща както обучителни, така и академични програми и се предоставя за целите на изпълнението на редица национални и регионални задължения. МААЕ подпомага също държави, които желаят да създадат центрове за подкрепа в областта на ядрената сигурност, предназначени да се подпомогне развитието на човешките ресурси и да се предоставят услуги за техническа помощ, напр. оборудване и поддръжка, на национално и регионално равнище.
      Цел

                  —

                  Съставяне и преглед, в сътрудничество и съгласуване със съответните държавни органи и други инициативи на ЕС, на интегриран национален план за подкрепа в областта на ядрената сигурност и провеждане на консултативни посещения като основа за подобряване на ядрената сигурност на държавите.

                  —

                  Подпомагане на държавите в осигуряването на техническата и научна подкрепа и развитието на човешките ресурси, необходими за ефективна и устойчива ядрена сигурност.

            Резултати

                  —

                  Изготвяне или преглед на интегрирани национални планове за подкрепа в областта на ядрената сигурност, в който са отчетени конкретни комплексни потребности на съответната държава и са посочени констатации и препоръки за подобряване на сигурността в тази държава.

                  —

                  Съгласуване на дейности, свързани със създаването на национални центрове за подкрепа в областта на ядрената сигурност, с действащи и бъдещи центрове на ЕС за високи постижения в областта на химическите, биологични, радиоактивни и ядрени материали и с други имащи отношение дейности в подходящи региони.

                  —

                  Предоставяне на оборудване и експертни услуги в подкрепа на създаването на национални центрове за подкрепа в областта на ядрената сигурност, изграждане на необходимата култура на ядрена сигурност и улесняване на използването на извлечените поуки и добри практики за непрекъснато подобряване и прилагане в по-широкия контекст на сигурността на химическите, биологични, радиоактивни и ядрени материали.

            Област 3:   Укрепване на законодателната и нормативната рамка на държавите
      Стратегически цели
      МААЕ предоставя всеобхватен набор от препоръки и насоки в областта на ядрената сигурност в подкрепа на глобалната рамка за ядрена сигурност. С помощта на тези насоки МААЕ провежда по искане на държавите широк кръг от експертни консултативни посещения в държавите с цел предоставяне на целенасочена законодателна подкрепа за укрепване на националните законови и нормативни рамки; МААЕ улеснява и присъединяването към международните правни инструменти в областта на ядрената сигурност и тяхното прилагане.
      Цел

                  —

                  Укрепване на националната законодателна и нормативна рамка, както и на капацитета на държавите да установяват обмен на добри практики на регионално равнище, тъй като те се отнасят за всеки орган, имащ отношение към сигурността на ядрените и останалите радиоактивни материали, независимо дали те подлежат или не подлежат на нормативен контрол.

                  —

                  Предоставяне на икономически ефективни средства, с които държавите да бъдат подпомогнати в изпълнението на своите национални, регионални и международни задължения, привеждането в действие на обвързващи международни правни инструменти, включително споразумения за гаранции и допълнителни протоколи, и ангажиментите по линия на необвързващи правни инструменти.

            Резултати

                  —

                  Увеличаване на броя на държавите, които са започнали да разработват и приемат на национално равнище всеобхватно и съгласувано законодателство в областта на ядрената сигурност, гаранциите, безопасността и отговорността за ядрени щети, включително въз основа на сътрудничество с действия на Съюза по линия на други инструменти като Инструмента за сътрудничество в областта на ядрената безопасност и Инструмента за предприсъединителна помощ, и да насърчават разглеждането на ядрената сигурност като въпрос от основно значение от страна на държави, изразили желание да развиват програма за ядрена енергия.

                  —

                  Предоставяне на експертни консултации посредством службите на МААЕ за оценка, сред които Международна служба за ядрена сигурност (INSServ), Международна консултативна служба за физическа защита (IPPAS), Мисия за интегриран преглед на ядрената инфраструктура (INIR), Служба за интегриран преглед на нормативната база (IRRS), Международна консултативна служба за държавната система за отчитане и контрол на ядрените материали (ISSAS) и други консултативни служби, както и оборудване и обучение, отразени в документираните резултати.

                  —

                  Увеличаване на броя на държавите, присъединили се към Конвенцията за физическа защита на ядрения материал и нейните изменения и/или заявили намерение да прилагат международни правни инструменти в подкрепа на рамката за ядрена сигурност.

                  —

                  Засилена национална нормативна инфраструктура за радиационна безопасност и сигурност на радиоактивните материали в съответствие с Кодекса за поведение в областта на безопасността и сигурността на радиоактивните източници и Насоките относно вноса и износа на радиоактивни източници.

                  —

                  Засилени национални законодателни рамки за прилагане на споразуменията за гаранции и допълнителните протоколи към тях, сключени между държавите и МААЕ, по-специално що се отнася до осъществяването на всеобхватна държавна система за отчитане и контрол на ядрените материали (SSAC).

            Област 4:   Укрепване на системите и мерките за ядрена сигурност по отношение на ядрените и други радиоактивни материали
      Стратегически цели
      МААЕ ще продължи да допринася за подобряване на ядрената сигурност на международно и национално равнище чрез дейности за оказване на подкрепа при поискване на държавите в техните усилия за намаляване на риска да бъдат използвани за злонамерени действия ядрени или други радиоактивни материали, които са в процес на употреба, съхранение или транспортиране. Националните системи за ядрена сигурност трябва да бъдат подпомогнати посредством създаването на национални центрове за подкрепа в областта на ядрената сигурност с цел предоставяне на база от ресурси, улесняване на системното обучение на национално равнище и осигуряване на определена техническа помощ, необходима за ефективното използване и поддръжката на уреди за засичане и на други технически системи за ядрена сигурност.
      Цел

                  —

                  Да се укрепи първата линия на защита под формата на сигурност на ядрените и останалите радиоактивни материали и свързаните с тях съоръжения и системи за транспортиране.

                  —

                  Да се локализират и идентифицират радиоактивните източници, намиращи се в състояние, което показва нужда от кондициониране на източниците и превозването им до безопасни и сигурни хранилища в избраните държави, включително връщането им в държавата по произход или на доставчика.

                  —

                  Да се укрепят техническите и административните системи за отчитане и контрол на ядрените материали, включително съществуващите SSACs, създадени във връзка с прилагането на споразуменията за гаранции и допълнителните протоколи към тях, включително в държави с ограничени ядрени програми и намалени задължения за предоставяне на информация съгласно т.нар. „протоколи за малките количества“ към техните споразумения за гаранции.

                  —

                  Да се подобрят или според случая да се създадат национални регистри на радиоактивните вещества, материали и източници в избраните държави.

            Резултати

                  —

                  Привеждане в действие на мерки за физическа защита на ядрените материали в избраните ядрени съоръжения и обекти, както и на ядрените източници при неядрени приложения (напр. медицинска или промишлена употреба или радиоактивни отпадъци), включително чрез засилен регионален обмен на добри практики, когато това е целесъобразно.

                  —

                  Намаляване на риска от радиоактивни източници в уязвимо състояние чрез по-ефективна физическа защита или съответно чрез демонтиране и превозване до безопасни и сигурни хранилища в държава или в други избрани държави.

                  —

                  Намаляване на броя на радиоактивните източници, съществуващи без контрол и защита, посредством оказване на подкрепа за национални кампании за откриването и обезопасяването им в избраните държави.

                  —

                  Създаване и поддържане на ефективни технически и административни системи за отчитане и контрол на сигурността на ядрените материали, включително чрез създаване на нови и/или укрепване на съществуващите системи за отчитане и контрол на ядрените материали, които да са в състояние да прилагат споразуменията за гаранции и допълнителните протоколи към тях, включително в държави с „протоколи за малките количества“.

                  —

                  Обучени служители в държавите, които отговарят на условията за подкрепа, с цел да се увеличи възможността за изпълнение и поддържане на ефективен режим за физическа защита.

            Област 5:   Укрепване на институционалната инфраструктура и способностите на държавите да се справят с ядрени и радиоактивни материали, необхванати от нормативен контрол
      Стратегически цели
      Оказване на непрекъсната подкрепа на държавите за укрепване на националния им капацитет за ядрена сигурност с цел защита на хората, имуществото и околната среда от инциденти с ядрената сигурност, свързани с ядрени или други радиоактивни материали, необхванати от нормативен контрол. Оказването на подкрепа за откриването на подобни материали и реагирането при такива инциденти са важни функции на МААЕ, като се отдава приоритет на изграждането на национален капацитет за ефективен граничен контрол и за защита и отговор по отношение на риска от злонамерени действия по време на мащабни обществени прояви.
      Цел
      Укрепване на националния капацитет на държавите за предотвратяване, откриване и реагиране и за защита на хората, имуществото и околната среда от престъпни или умишлени, непозволени действия, свързани с ядрени или други радиоактивни материали, необхванати от нормативен контрол, включително чрез усилия за изграждане на капацитет на регионално равнище в зависимост от случая.
      Резултати

                  —

                  Въвеждане на институционална инфраструктура за управление на материали, необхванати от нормативен контрол.

                  —

                  Изграждане и установяване на национална структура за откриване по отношение на ядрената сигурност.

                  —

                  Изграждане на ефективен управленски капацитет на местно равнище в областта на престъпленията с радиоактивни материали и са набелязани ефикасни, икономически ефективни варианти за криминологични експертизи в ядрената област (като констатациите се предоставят и на останалите държави от съответния регион, когато това е практически възможно).

            Област 6:   Подкрепяне на осведомеността и укрепване на мерките за реагиране и устойчивостта на държавите срещу киберпрестъпността, засягаща ядрената сигурност
      Стратегически цели
      МААЕ се стреми да предоставя на държавите ресурсите и външния експертен опит, от които държавите се нуждаят за разработването и прилагането на програми за компютърна сигурност и информационна защита, целящи подобряване на ядрената сигурност като цяло. Подкрепата е съсредоточена върху предотвратяването на действия в компютърната сфера, които пряко или непряко водят до неразрешено преместване на ядрени или други радиоактивни материали, саботаж с ядрени или радиоактивни материали или свързаните с тях съоръжения, както и кражба на чувствителна информация в ядрената област.
      Цел

                  —

                  Предприемане на необходимите действия, за да могат държавите да разполагат с нужната техническа подкрепа и капацитет на човешките ресурси за подобряване на националните програми за сигурност в кибернетичното пространство срещу нововъзникващи заплахи, които могат да имат последици за националната ядрена сигурност, като се използват доказани в практиката технологии за провеждане на операции по превенция, откриване и възстановяване в кибернетичното пространство.

                  —

                  Укрепване на техническите и административните системи за защита от престъпни действия в кибернетичното пространство, насочени срещу цели от критичната инфраструктура, които включват ядрени или други радиоактивни материали и свързаните с тях съоръжения и действия за транспортиране.

                  —

                  Изграждане на национални мрежи, които насърчават обмена на информация и помощ при реагиране във връзка с трансгранични проблеми със сигурността в кибернетичното пространство.

            Резултати

                  —

                  Изградени ефективни национални технически и административни мрежови системи за превенция, откриване и реагиране при компютърни атаки.

                  —

                  Подобрена регионална и международна система за обмен на информация относно престъпна дейност в кибернетичното пространство във връзка с текущи и нови заплахи.

                  —

                  Подобрено сътрудничеството между държавите при задържането и наказателното преследване във връзка с престъпленията в кибернетичното пространство.

                  —

                  Монтирани инструменти за намаляване на разходите на държавите, произтичащи от киберпрестъпността, по отношение на преки и непреки разходи поради компрометиране на интелектуална собственост, разходи за отговор и възстановяване.

                  —

                  Укрепени национални режими за ядрена сигурност посредством намаляване на престъпната дейност и заплахите в кибернетичното пространство.

                  —

                  Подобрено партньорство с представители на промишлеността и между тях за разработването на технологии и услуги, като по този начин се осигурява по-добро равнище на защита и устойчивост срещу киберпрестъпността.

            Област 7:   Лабораторен капацитет за справяне с ядрената киберпрестъпност
      Цел
      Изграждане на допълнителен лабораторен капацитет в подкрепа на оценката на промишления контрол и електронните технологии на системно равнище, използвани за откриване на уязвими звена по отношение на ядрената киберпрестъпност, и използване и подобряване на осведомеността по тези въпроси, включително чрез участие в регионални обмени и използването на мерки за компенсация или възстановяване.
      Резултати
      Изграден лабораторен капацитет за оценка на промишления контрол и електронните технологии на системно равнище за откриване на уязвими звена по отношение на ядрената киберпрестъпност, за целите на образованието и обучението.